שלדג (כלי שיט)

מהלך הפיתוח

פיתוח ספינות השלדג וייצורן החל בשנת 1987 במספנות ישראל. התכנון נעשה על בסיס קווי הגוף של Virgin Atlantic Challenger II איתה שבר ריצ'רד ברנסון את השיא בחציית האוקיינוס האטלנטי. הנעת Virgin Atlantic Challenger II נעשתה במדחפים. המשך הפיתוח שנעשה במספנות ישראל שילב הנעה במשאבות סילוני מים תוצרת חברת ריבה קלזוני מאיטליה מונעות על ידי מנועי MWM גרמניה. הייתה זו תפישה מיוחדת במינה שיצרה כלי מהיר יציב בעל תמרון חזק שפעל היטב בים קשה. כלי השייט המהיר שיצא לים במזג אוויר סוער הרשים בתכונותיו את מפקדי כלי השיט בחיל הים.

שיווק הספינה

עקב הפסקה זמנית בהצטיידות חיל הים בספינות סער 4.5 וחוסר ההצלחה בפרויקט זיוונית נעשה פרויקט השלדג חשוב ביותר למספנות ישראל. הספינה הוצעה לחיל הים הישראלי. חיל הים היה בתהליכי רכש ספינות סיור עם מפעל רמתא של התעשייה האווירית. הוקם צוות לבדיקת נושא שילוב השלדג בחיל הים. השתדלנות האסרטיבית מצד מספנות ישראל גרמה לעיכוב בתוכנית ההצטיידות של החיל ברכישת ספינות הדבורה. כפועל יוצא הביאה להפסקת בדיקות התאמת השלדג על ידי חיל הים.
חיל הים של סרי לנקה, עסק בלחימה מתמשכת מול המורדים הטמיליים. במשך השנים נאסף להם ניסיון טוב ברכישת כלי שיט מישראל. הצי הצטייד בעבר במספר ספינות דבורה מהתעשייה האווירית, ולאחר אירוע שבו נפגעו מספר כלי שיט על ידי הנמרים הטמיליים החליט לקנות ספינות שלדג אשר הוגדרו על ידי המספנות כסימן 2. שנת 1991, סימנה פתיחת דרך שאחריה נרכשה הספינה על ידי מספר מדינות.

התאמה לחיל הים

בשנת 2004 נערכה לבקשת המספנות בחינה מחדש של התאמת השלדג לדרישות חיל הים. והוחלט על רכש ספינות שלדג במקביל לרכישת ספינות דבורה של התעשייה האווירית. אף כי מערכת ההנעה הוכיחה את עצמה היטב, לצורך יעילות התחזוקה הותקנו בספינות אלה מנועי MTU מסוג שמוכר לחיל הים. ל-MTU היה מערכת משולבת עם משאבות KaMeWa משוודיה. הוחלפו גם משאבות סילון. השינויים כללו גם את מערכות הדלק ומיזוג האוויר.
לצורך אחידות התפעול הותקן חימוש וציוד האלקטרוניקה זהה. גם גשר הפיקוד אורגן בצורה זהה לספינות הדבורה. ספינות אלה קיבלו במספנות את ההגדרה כסימן 3. מהירותן נמוכה מהספינות סימן 2.
רכישת הספינות לחיל הים נעשתה בשני שלבים. בשלב א' נרכשו שתי ספינות ובשלב ב' שלוש נוספות. יש הבדלים קלים ביניהן. לדוגמה בשלב א' יש 12 מ"ק דלק והזנת הדלק למנועים נעשית דרך מכל יומי ובספינות שלב ב' הכמות גדלה ל-14 מ"ק וההזנה ישירות על ידי משאבת הדלק מהמכלים.

תכונות

את השלדג מניעה מערכת סילוני מים ללא מדחפים בולטים מתחת לקוער. ההנעה נעשית על ידי שאיבת מים מהתחתית ופליטתם לאחור בעצמה רבה דרך מערכת נחירים. ההיגוי נעשה על ידי הפניית הסילון. יתרונות המערכת לעומת המדחפים המסורתיים הם זריזות התמרון והיכולת להגיע לטווחים מאוד קרובים לחוף מבלי לחשוש מפגיעה של המדחפים בקרקעית או במכשולים אחרים כגון חבלים, רשתות דיג, מצופים קטנים וכדומה.
חימוש הספינה נעשה בהתאם לדרישות הלקוח. מספנות ישראל היא הקבלן הראשי ומשלבת מערכות מתוצרת רפאל, התעשייה האווירית ואמצעי לחימה מחוץ לישראל. בכל הדגמים מותקנת בחרטום הספינה מערכת ירי אוטומטית בבקרה ושליטה מרכזית. המערכת יכולה לעקוב אחר מטרות בלילה ולפתוח באש מדויקת תוך ניצול מלוא הטווח של התותחים. אין אנשים מחוץ למבנה. הירי מתבצע תוך כדי תנועה במהירות גבוהה גם במזג אוויר סוער.
החימוש הרגיל כולל מערכת טייפון עם תותח מיוצב 25 מ"מ, 2 מקלעי מאג 7.62 מ"מ ופצצות עומק.
לאחרונה החלו השלדגים להצטייד גם בטילי Spike תוצרת רפאל - מערכות לחימה מתקדמות. ובעימותים מול חמאס ברצועת עזה נעשה בהם שימוש לירי מהים אל החוף.

חיקוי לשלדג בתוצרת חוץ

חיל הים של סרי לנקה לקח חלק פעיל במלחמת האזרחים במדינה, כנגד המורדים הטמיליים. כדי להתמודד עם סירות נשק מהירות וסירות נפץ המופעלות על ידי מתאבדים הצטייד בכמות גדולה של ספינות תקיפה מהירות. בנוסף לספינות שרכש מהתעשייה האווירית ומספנות ישראל החל לייצר בסרי לנקה ספינות העתק לשלדג הנקראות Ultra Fast Attack Craft וגם דגם קולומבו.
חיל הים של סרי לנקה מקנה חשיבות רבה למהירות הקובעת את הקרב. בדגם קולומבו סימן 3  צוידו הספינות במדחפי שטח ארנסון דרייב כמו בספינות הסופר דבורה שרכש בתעשייה האווירית. הנעתן נעשית בשני מנועי DEUTZ, כל אחד בעל 4570 כח סוס ומקנה להם מהירות של 54 קשר.

מזכרת

דואר ישראל הנפיק חותמת אירוע לכבוד השקת ספינת שלדג במספנות ישראל, ב-25 בדצמבר 1989.